Bjørn Tore Hallem

Bjørn Tore Hallem (født 10. januar 1970) er en norsk filmprodusent og regissør. Han har jobbet i bransjen siden 1988. Han var med og startet lokal-TV i Nord-Trøndelag (Trøndersk Multimedia). Han ble ansatt som produsent/fotograf i TMM Produksjon i 1995 og har vært med å produsere i overkant av 100 naturdokumentarer (25 minutter) for TV 2. Han er nå ⅓-eier av TMM Produksjon AS sammen med Hans Petter Sundal og Dag Rune Johansen.

Bjørn Tore Hallem har fra 1995 arbeidet som fotograf, klipper, produksjonsleder og produsent for TMM Produksjon. Han har hatt ulike funksjoner som blant annet flerkameraprodusent (TVNorge), produsent (NRK Barne-TV/Drama), innslagsprodusent (TV 2, TV3, TVNorge og NRK) og oppdragsfilmprodusent for næringsliv, idrett, organisasjoner og utdanningsinstitusjoner.

Hans siste dramaproduksjoner var som produsent på tolv episoder av Fjellgården i Trollheimen for NRK (2009) og tolv episoder av Tuva frå Tarva for NRK (2011). Som produsent og regissør på ti episoder av Laara & Leisa for NRK Sápmi (2014) og 10 episoder av Laara & Leisa sesong 2.  Laara & Leisa er en sørsamisk dramaserie for barn. Han var også produsent og regissør på dramaserien Nilam & Banden for NRK (2015). 

Han er også produsent for livsstilserien Eventyrlig oppussing for TV3/Viaplay. Eventyrlig oppussing er per 2022 i åttende sesong. 

Han jobber per 2022 fortsatt som daglig leder/produsent i TMM Produksjon AS på Levanger.

Eksterne lenker 
 
  www.tmm.no

Norske filmprodusenter
Norske filmfotografer
Norske filmklippere